钦定古今图书集成/明伦汇编/官常典/第271卷 > 刘章
## 钦定古今图书集成/明伦汇编/官常典/第271卷 > 刘章

按《宋史》本传：“章字文儒，衢州龙游人。少警异，日诵数
千言，通《小戴礼》。四冠乡举，绍兴十五年廷对，考官定
其级在三迨进御，上擢为第一，授镇江军签判。是冬，
入省为正字。明年，迁秘书郎，兼普安、恩平两王府教
授，迁著作佐郎。事王邸。四岁，尽忠诚，专以经谊文学
启迪掖导，受知孝宗自此始。秦桧当国，嗛不附己，风”
言者媒糵其罪，出倅筠州。桧死，召为司封员外郎、检
详枢密院文字兼玉牒检讨官，擢秘书少监、起居郎。
使金还，除权工部侍郎，俄兼吏部兼侍讲。郊祀毕，侍
从上《庆成诗》。初，章在秘省，尝议郊庙礼文当置局讨
论，诏行其说。正迁吏部御史。论章使胥长买绢，高宗
愕然曰：“刘章必无是事。”御史执不已，罢，提举崇道观，
举朝嗟郁。起居郎王佐讼其冤，亦坐绌。起知信州，未
久，复请祠。孝宗受禅，念旧学，知漳州，为谏议大夫王
大宝所格。寻除秘阁修撰、敷文阁待诏，召提举佑神
观兼侍读，遂拜礼部侍郎。奏禁遏淫祀，仍于《三朝史》
中删去道、释、《符瑞志》，大略以为非《春秋》法。朝廷议经
略中原，调诸郡兵，民颇扰，少卿赵彦端指言非是。或
谮彦端曰：“陛下究心大举，凡所图回，但资赵彦端一
笑耳。”彦端惧其不测。上因夜对，问章曰：“闻卿监中有
笑朕者。”章不知状，从容对曰：“圣主所为，人焉敢笑！若
议论不同，或者有之。”上意颇解，彦端获免，人称章长
者。诏询唐太宗所问魏徵、德仁功利优劣，章上疏谆
复，且言：“太宗问征，在贞观十六年，陛下宅天命十载
于兹，愿益加意，将越商、周绍唐、虞矣，太宗非难到也。”
进权礼部尚书兼给事中，对选德殿，问章今年几而
容貌未衰，颇尝学道否？章拱对曰：“臣书生无他长，惟
菲俭自度。晏婴一狐裘三十年不易，人以为难，臣以
为易。”上嘉叹久之，亲洒宸翰以赐，俾安职。章力告归，
以显谟阁学士食祠禄。淳熙六年，子之衡由御史检
法出守广德军，当陛辞，对便殿，问：“卿父学士安否？”抚
劳再三，临退复谓曰：“卿归侍，为朕致此意。”旋遣阁门
祗候苏曦至家宣问，拜端明殿学士，赐银绢四百疋。
四年，上表告老，以资政殿学士致仕。卒，年八十。赠光
禄大夫，谥曰靖。文章容状“魁硕，以周密自守，出入两
朝，被顾遇，未尝泄禁中一语。”